Куэдым фIыуэ ялъэгъуа Гулэжын Хьэзрэт
Аруан районым хыхьэ Къэхъун къуажэм иджыблагъэ ягу къыщагъэкIыжащ курыт еджапIэ №1-м и директору щыта Гулэжын Хьэзрэт. Ар къызэралъхурэ илъэс 60 щрикъум ирихьэлIэу школым къыщызэрагъэпэщат математикэмрэ спортымкIэ зэхьэзэхуэ зэмылIэужьыгъуэхэр. Хабзэ зэрыхъуауэ, илъэс къэс екIуэкI зэпеуэхэм хэтащ Осетие Ищхъэрэ-Аланием хыхьэ Беслъэн къалэм къикIахэри.
Курыт школым и унафэщI къалэныр ипщэ къыдэхуэн и пэ Хьэзрэт математикэмкIэ егъэджакIуэу лэжьащ. 1987 гъэм Къэхъун курыт еджапIэ №1-м и лэжьакIуэхэм IэIэткIэ Гулэжыныр директору хахауэ щытащ. Математикэр Хьэзрэт фIы дыдэу ищIэрт. Абы и деж дэIэпыкъуэгъу хуэныкъуэу къакIуэрт иригъаджэу щыта, еджапIэ нэхъыщхьэм къыщрата есэпхэр зыхуэмыщIыжхэри. Хьэзрэт иригъэкIуэкI класс щIыб лэжьыгъэхэм къалэм кърашурэ сабийхэр кърашалIэрт. ЕгъэджакIуэхэр абы и дерсхэм къакIуэурэ щIэст — егъэджэкIэм хуеджэхэрт.
Школ унафэщI IэнатIэм пэрыхьэн и пэ къихуэу Гулэжын Хьэзрэт классым и унафэщIу лэжьащ. Шэч къытумыхьэу жыпIэ хъунущ абы и нэIэ щIэт гупым адрейхэр псори ехъуапсэу зэрыщытар. Сыт щхьэкIэ жыпIэмэ, зы зыгъэпсэхугъуэ лъэхъэни къанэртэкъым Гулэжыным и сабийхэр зыплъыхьакIуэ е нэгузегъэужь имышэу. Ауэ псом нэхърэ нэхъ гъэщIэгъуэныращи, абы и классыр къанэ щымыIэу пщэдджыжьым сыхьэтиблым ирихьэлIэу Хьэзрэт и унэм къыщызэхуэсырт. Пщэдджыжь зарядкэм иужькIэ ахэр зэгъусэу волейбол е футбол джэгухэрт. ИтIанэ сабийхэр я унэхэм зэбгрыжыжхэрт, пщэдджьышхэ ящIырти и чэзум ирихьэлIэу еджапIэм екIуалIэрт.
Школ кIуэцIми школ щIыбми Хьэзрэт ныбжьэгъу куэд щиIащ. Ауэ абы и ныбжьэгъу нэхъ гунэгъуу сытым дежи щытахэр и классэгъухэращ. ФIэщщIыгъуейщ, ауэ наIуэщ: илъэс 40-м щIигъуауэ зэныбжьэгъухэр махуитI-щы къэс зэхуэсырт, зэ зым и деж, зэ адрейм и деж. И нэхъыбэм щызэхуэсыр Хьэзрэт и унагъуэрат. Зэныбжьэгъухэр зэдэIэпыкъурт, щIэгъэкъуэн зэхуэхъухэрт. Хьэзрэт егъэджакIуэ къызэрыгуэкIыу щылэжьами, школ директору щыщытами пщIэшхуэ иIэт. Иджыпстуи абы и классэгъухэм ар ящыгъупщакъым, сыт и лъэныкъуэкIи и унагъуэм щIэгъэкъуэн яхуохъу икIи зи унафэщIу щыта курыт еджапIэм илъэс къэс щекIуэкI абы и фэеплъ зэхьэзэхуэхэм жыджэру хэтхэщ. Гулэжын Хьэзрэт цIыху къызэрымыкIуэт — математикэмкIэ егъэджакIуэ зэчиифIэт, хэкупсэт, унафэщI Iущт, ипэкIэ плъэ цIыхут. Апхуэдэхэр псоми яцIыхун хуейщ икIи зэи ящыгъупщэ хъунукъым.
Гуэлэжын Хьэзрэт и фэеплъ махуэм къекIуэлIащ икIи псалъэ гуапэхэр щыжаIащ КъБР-м и Жылагъуэ палатэм хэт Бажэ Дотий, Къэхъун курыт школ №1-м и директор ХьэхъупащIэ Iэмин, «Гармония» егъэджэныгъэм зегъэужьынымкIэ фондым и лIыкIуэ Тхьэщыгугъ Эллэ, Хьэзрэт и классэгъуу, и ныбжьэгъуу щыта Жэмыхъуэ Руслан, Осетие Ищхъэрэ-Аланием къикIа гупым я пашэ Гуцинаев Олег, егъэджакIуэ зэчиифIэм иригъэджахэр. Хьэзрэт и къуэш Гулэжын Беслъэн фэеплъ махуэм къекIуэлIахэм фIыщIэ яхуищIащ и къуэшым и пщIэр, и фэеплъыр зэрахъумэм, къызэринэкIа лэжьыгъэ купщIафIэхэр къызэрагъэсэбэпым папщIэ.
Курыт школым и директорым и фэеплъу концерт къызэрагъэпэщащ. Гулэжын Хьэзрэт и фIэфIу щыта «Виноградная косточка» уэрэдыр абы щыжиIащ еджапIэм и иджы-рей унафэщI ХьэхъупащIэ Iэмин. Жьауэхэр яIыгъыу къафэ къагъэлъэгъуащ щIыпIэ сабий садым и гъэсэн цIыкIухэм, школым и еджакIуэхэм уэрэдэхэр ягъэзэщIащ.
ВолейболымкIэ екIуэкIа фэеплъ зэхьэзэхуэм хэтащ Нарткъалэ, Аруан щIыналъэм хыхьэ къуажихым щыщ командэхэр, Къэхъун курыт еджапIэ №1-м и гупыр. Япэ увыпIэр яубыдащ хэгъэрейхэм я командэм. Абыхэм къакIэлъокIуэ Беслъэн къалэм и волейболистхэмрэ Шэрэдж Ищхъэрэм и гупымрэ.
МатематикэмкIэ олимпиадэм хэтащ Аруан районым-рэ Осетие Ищхъэрэ-Аланиемрэ щыщ еджакIуэ 18. Абы пашэ щыхъуащ Нарткъалэ дэт лицей №1-м щIэс Тэрчокъуэ Сэлим, Шэрэдж Ищхъэрэ щыщ Гъубжокъуэ Заринэ етIуанэщ, Псыгуэнсу и школ №1-м щеджэ Мыз Елдар ещанэщ.
ШахматхэмкIэ зэпеуэм хэгъэрейхэр нэхъ лъэщу къыщыщIэкIащ Беслъэн къалэм къикIа хьэщIэхэм нэхърэ.
Зэхьэзэхуэхэм щытекIуахэмрэ къыщыхэжаныкIахэмрэ кубокхэр, грамотэ-хэр, медалхэр, ахъшэ саугъэтхэр иратащ.
Фэеплъ махуэм къекIуэлIа псори Гулэжын Хьэзрэт и цIэкIэ къаIэта ерыскъыхэмкIэ ягъэхьэщIащ.
ЖЫЛАСЭ Замир.
